Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 2368/2002 din 20 decembrie 2002 de punere în aplicare a sistemului de certificare a Procesului Kimberley privind comerțul internațional cu diamante brute /* COM/2013/0427 final - 2013/0198 (COD) */





EXPUNERE DE MOTIVE 1. CONTEXTUL PROPUNERII Prezenta propunere are drept scop să permită Groenlandei să participe la sistemul de certificare a Procesului Kimberley privind diamantele brute, prin intermediul cooperării sale cu Uniunea Europeană. Mecanismul prevăzut în propunere ar permite importul și exportul de diamante brute între Groenlanda și UE, precum și către alți participanți la sistemul de certificare, cu condiția ca toate importurile și exporturile de diamante brute să fie verificate și, în cazul exporturilor, să fie certificate de autoritățile UE, în conformitate cu normele stabilite în Regulamentul (CE) nr. 2368/2002 al Consiliului de punere în aplicare a sistemului de certificare pentru Procesul Kimberley privind comerțul internațional cu diamante brute. Această asociere ar consolida relațiile economice dintre Uniunea Europeană și Groenlanda în industria diamantelor și, mai ales, ar permite Groenlandei să exporte diamante brute însoțite de certificatul UE eliberat în scopul sistemului de certificare, în scopul de a se promova dezvoltarea economică a Groenlandei. 2. REZULTATELE CONSULTĂRILOR CU PĂRȚLE INTERESATE ȘI ALE EVALUĂRILOR IMPACTULUI Groenlanda și Danemarca au fost de acord cu abordarea adoptată de propunere și se vor angaja să transpună și să pună în aplicare, în legislația aplicabilă Groenlandei, dispozițiile relevante din Regulamentul (CE) nr. 2368/2002 al Consiliului în ceea ce privește condițiile și formalitățile pentru importul și exportul de diamante brute, tranzitul lor către un participant, altul decât Uniunea, participarea Uniunii, inclusiv a Groenlandei, la sistemul de certificare a Procesului Kimberley, obligațiile în materie de diligență necesară, combatere a eludării, schimb de informații și respectare a acestor dispoziții. 3. ELEMENTELE JURIDICE ALE PROPUNERII Temeiul juridic al propunerii este articolul 207. Propunerea extinde teritoriul Uniunii pentru a include teritoriul Groenlandei, în scopul sistemului de certificare a Procesului Kimberley. În consecință, Groenlanda nu va putea accepta importurile din afara teritoriului Uniunii și exporturile către UE de diamante brute care nu sunt însoțite de un certificat valabil de atestare a Procesului Kimberley (PK). Modificările vor permite exportul de diamante brute din Groenlanda către țări terțe, cu condiția să fie însoțite de un certificat PK emis de UE. Până acum, condițiile de certificare prevedeau obligația de a se prezenta dovada că diamantele brute au fost importate legal pe teritoriul Uniunii. În ceea ce privește diamantele extrase din Groenlanda și care nu au fost niciodată exportate, prezenta propunere introduce o condiție alternativă, și anume furnizarea de dovezi în acest sens. În plus, propunerea stabilește modalitățile de se prezenta diamantele brute autorităților Uniunii pentru verificare, extinde normele speciale de tranzit pentru a include Groenlanda, permite participarea Groenlandei în cadrul comitetului pentru punerea în aplicare a regulamentului și permite reprezentarea Groenlandei în cadrul Procesului Kimberley, precum și cooperarea acesteia cu alte state membre, prin intermediul Comisiei. Propunerea este strâns legată de o propunere de decizie a Consiliului prin care se stabilesc norme specifice privind circulația diamantelor brute între UE și Groenlanda. Astfel cum se propune în prezenta decizie, principalele cerințe care trebuie îndeplinite pentru ca diamantele brute să poată intra pe teritoriul Groenlandei sau al UE ori să iasă de pe aceste teritorii ar fi: (i) să fie însoțite de un document oficial, și anume un document care să ateste că diamantele au fost extrase în Groenlanda sau o copie a certificatului de atestare a Procesului Kimberley, validat de o autoritate a UE și (ii) să fie păstrate în containere sigilate inviolabile. Așa cum se propune în prezenta decizie, diamantele brute extrase în Groenlanda pot intra, cu condiția să nu fi fost exportate anterior către o țară terță, pe teritoriul vamal al UE, dacă sunt însoțite de un certificat eliberat de autoritățile din Groenlanda. Odată ce diamantele brute extrase din Groenlanda au fost exportate către o țară terță, la reintroducerea lor acestea pot circula între UE și Groenlanda în conformitate cu aceleași norme care se aplică pentru toate celelalte diamante brute importate în Uniunea Europeană. Decizia se pune în aplicare de la data intrării în vigoare a acestei modificări a regulamentului. 2013/0198 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 2368/2002 din 20 decembrie 2002 de punere în aplicare a sistemului de certificare a Procesului Kimberley privind comerțul internațional cu diamante brute PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207, având în vedere propunerea Comisiei Europene, după transmiterea proiectului de act legislativ către parlamentele naționale, hotărând în conformitate cu procedura legislativă ordinară, întrucât: (1) Regulamentul (CE) nr. 2368/2002 de punere în aplicare a sistemului de certificare pentru Procesul Kimberley privind comerțul internațional cu diamante brute[1] instituie un sistem comunitar de certificare și de control al importurilor și exporturilor de diamante brute, în scopul punerii în aplicare a sistemului de certificare a Procesului Kimberley. (2) Groenlanda nu face parte din teritoriul Uniunii, dar este inclusă în lista țărilor și teritoriilor de peste mări prevăzută în anexa II la tratate. În conformitate cu articolul 198 din Tratatul privind funcționarea Uniunii Europene, scopul asocierii țărilor și teritoriilor de peste mări cu Uniunea este acela de a promova dezvoltarea economică și socială a țărilor și teritoriilor de peste mări și de a stabili relații economice strânse între acestea și Uniune în ansamblu. (3) Decizia Consiliului [...] stabilește normele și procedurile care permit Groenlandei să participe la sistemul de certificare a Procesului Kimberley privind diamantele brute, prin cooperarea sa cu Uniunea Europeană. Această asociere ar consolida relațiile economice dintre Uniunea Europeană și Groenlanda în industria diamantelor și, mai ales, ar permite Groenlandei să exporte diamante brute însoțite de certificatul UE eliberat în scopul sistemului de certificare, pentru promovarea dezvoltării economice a Groenlandei. (4) Regulamentul (CE) nr. 2368/2002 ar trebui modificat pentru a permite ca prezenta decizie să intre în vigoare și, în special, pentru a se prevedea includerea Groenlandei în sistemul de certificare. (5) În consecință, Groenlanda va face obiectul interdicției de a accepta importurile din afara teritoriului Uniunii și exporturile către UE de diamante brute care nu sunt însoțite de certificatul de atestare a Procesului Kimberley. Modificările vor permite exportul de diamante brute din Groenlanda către țări terțe, cu condiția ca acestea să fie însoțite de un certificat al Procesului Kimberley emis de Uniunea Europeană. (6) La actuala condiție privind certificarea, conform căreia trebuie să se prezinte dovada că diamantele brute au fost importate în mod legal în Uniune, ar trebui să se adauge o condiție alternativă cu privire la diamantele extrase din Groenlanda care nu au mai fost niciodată exportate, în special cu scopul de a se aduce dovada în acest sens. (7) În plus, modalitățile de prezentare a diamantelor brute către autoritățile Uniunii pentru verificare ar trebui modificate în scopul extinderii normelor speciale de tranzit pentru a fi inclusă Groenlanda, pentru a permite participarea Groenlandei în cadrul comitetului pentru punerea în aplicare a regulamentului și pentru a permite reprezentarea Groenlandei în cadrul Procesului Kimberley, precum și cooperarea acesteia cu alte state membre, prin intermediul Comisiei. (8) Prin urmare, Regulamentul (CE) nr. 2368/2002 ar trebui modificat în consecință, ADOPTĂ PREZENTUL REGULAMENT: Articolul 1 Regulamentul (CE) nr. 2368/2002 se modifică după cum urmează: (1) Articolul 1 se înlocuiește cu următorul text: „Articolul 1 Prezentul regulament instituie un sistem al UE de certificare și de control al importurilor și exporturilor de diamante brute, având ca scop punerea în aplicare a sistemului de certificare a Procesului Kimberley. În sensul sistemului de certificare, teritoriul Uniunii și cel al Groenlandei sunt considerate o entitate unică, fără frontiere interne. Prezentul regulament nu aduce atingere și nu se substituie vreunei dispoziții în vigoare cu privire la formalitățile și controalele vamale. " (2) La articolul 3, prima teză se înlocuiește cu următorul text: „Se interzice importul de diamante brute pe teritoriul Uniunii sau pe cel al Groenlandei, cu excepția cazului în care sunt îndeplinite următoarele condiții:” (3) La articolul 4, alineatul (1) se înlocuiește cu următorul text: „1. Containerele și certificatele aferente sunt prezentate pentru verificare, împreună și fără întârziere, unei autorități a Uniunii, fie în statul membru în care sunt importate, fie în statul membru de destinație, în conformitate cu indicațiile din documentele de însoțire. Containerele având ca destinație Groenlanda sunt prezentate pentru verificare unei autorități a Uniunii, fie în statul membru în care sunt importate, fie într-unul din celelalte state membre în care este stabilită o autoritate a Uniunii.” (4) La articolul 8, alineatul (1) se înlocuiește cu următorul text: „1. Comisia consultă participanții cu privire la modalitățile practice de confirmare a importurilor pe teritoriul Uniunii sau pe cel al Groenlandei către autoritatea competentă a participantului exportator care a validat un certificat.” (5) La articolul 11, prima teză se înlocuiește cu următorul text: „Se interzice exportul de diamante brute în exteriorul Uniunii sau al Groenlandei, cu excepția cazului în care sunt îndeplinite următoarele condiții:” (6) La articolul 12 alineatul (1), litera (a) se înlocuiește cu următorul text: „(a) exportatorul a prezentat probe incontestabile, conform cărora: (i) diamantele brute pentru care s-a solicitat certificatul au fost importate în mod legal, în conformitate cu prevederile de la articolul 3; sau (ii) diamantele brute pentru care s-a solicitat un certificat au fost extrase din Groenlanda, în cazul în care diamantele brute nu au fost exportate anterior către un participant, altul decât Uniunea.” (7) Articolul 18 se înlocuiește cu următorul text: „Articolul 18 Articolele 4, 11, 12 și 14 nu se aplică în cazul diamantelor brute care intră pe teritoriul Uniunii sau al Groenlandei exclusiv în scopul tranzitului către un participant din afara acestor teritorii, cu condiția ca nici containerul de origine în care sunt transportate diamantele brute și nici certificatul de origine de însoțire, eliberat de o autoritate competentă a unui participant, să nu fie deteriorate la intrarea pe teritoriul Uniunii sau al Groenlandei și la ieșirea de pe teritoriul Uniunii sau al Groenlandei, iar obiectivul tranzitului să fie atestat în mod clar de certificatul de însoțire.” (8) Articolul 21 se înlocuiește cu următorul text: „Articolul 21 1. Uniunea, inclusiv Groenlanda, participă la sistemul de certificare a Procesului Kimberley. 2. Comisia, care reprezintă Uniunea, inclusiv Groenlanda, în cadrul sistemului de certificare a Procesului Kimberley, se obligă să asigure punerea în aplicare în condiții optime a sistemului de certificare a Procesului Kimberley, în special prin cooperarea cu participanții. În acest sens, Comisia face schimb de informații, în special cu aceștia, cu privire la comerțul internațional cu diamante brute și, după caz, cooperează la activitățile de supraveghere și la soluționarea eventualelor diferende.” (9) Articolul 23 se înlocuiește cu următorul text: „Articolul 23 Comitetul prevăzut la articolul 22 poate examina orice chestiuni în legătură cu aplicarea prezentului regulament. Aceste chestiuni pot fi ridicate de președinte sau de reprezentantul unui stat membru sau al Groenlandei.” Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele Președintele [1] JO L 358, 31.12.2002, p. 28.